ผู้ถือหุ้น W ไฟเขียวเพิ่มทุน “พีพี” ระดมเงิน 774 ลบ. เสริมแกร่งธุรกิจร้านอาหาร
ผู้ถือหุ้น W โหวตผ่านเพิ่มทุน “พีพี” ระดมทุน 774 ล้านบาท รองรับแผนการขยายสาขาร้านอาหารชาบูญี่ปุ่น ซึ่งมีแผนเปิดสาขาเพิ่มเป็น 30 แห่งในช่วง 1-2 ปีข้างหน้า
ผู้ถือหุ้น W โหวตผ่านเพิ่มทุน “พีพี” ระดมทุน 774 ล้านบาท รองรับแผนการขยายสาขาร้านอาหารชาบูญี่ปุ่น ซึ่งมีแผนเปิดสาขาเพิ่มเป็น 30 แห่งในช่วง 1-2 ปีข้างหน้า
20 ก.พ. 2566

นายธนวัฒน์ เอื้อศิริพันธ์ รองประธานกรรมการบริษัท บริษัท วาว แฟคเตอร์ จำกัด (มหาชน) หรือ W เปิดเผยว่า ที่ประชุมวิสามัญผู้ถือหุ้นมีมติอนุมัติเพิ่มทุนจำนวน 445,000,000 หุ้น มูลค่าที่ตราไว้ (พาร์) 1 บาท/หุ้น จัดสรรให้กับบุคคลในวงจำกัด (PP) ในราคาหุ้นละ 1.74 บาท/หุ้น รวมเป็นเงินประมาณ 774.3 ล้านบาท
โดยจัดสรรให้แก่ นายศรายุทธ ลี้ดำรงประเสริฐ จำนวน 100,000,000 หุ้น นายณัฐพงศ์ ศีตวรรัตน์ จำนวน 100,000,000 หุ้น นายบุญเอื้อ จิตรถนอม จำนวน 80,000,000 หุ้น นายกิตติพงษ์ พลอยสุข จำนวน 25,000,000 หุ้น นางสาวกนกรัตน์ วงศ์ประไพโรจน์ จำนวน 20,000,000 หุ้น นายอภิสิทธิ์ หงส์ลาวัณย์ จำนวน 20,000,000 หุ้น นายศรายุทธ เรืองสุวรรณ จำนวน 20,000,000 หุ้น นายชยันดร ผลประสิทธิ์ จำนวน 20,000,000 หุ้น นางนวพร รัตนชัยกานนท์ จำนวน 15,000,000 หุ้น นางปิยะดา จิระพจชพร จำนวน 15,000,000 หุ้น นายธีระ กิตติจิระกุล จำนวน 10,000,000 หุ้น นางสาวชัชชลัยย์ วีระศักดิ์อำไพ จำนวน 10,000,000 หุ้น และนายปฏิพล ประวังสุข จำนวน 10,000,000 หุ้น โดยจะนำเงินทุนที่ได้ไปชำระหนี้เดิมของบริษัท และใช้เป็นเงินทุนหมุนเวียนภายในบริษัท
“ต้องขอขอบคุณผู้ถือหุ้นที่อนุมัติแผนเพิ่มทุนแบบ PP ในครั้งนี้ ซึ่งจะทำให้ฐานะทางการเงินของ W มีความแข็งแกร่งมากยิ่งขึ้น รองรับแผนการขยายสาขาร้านอาหารชาบูญี่ปุ่น พรีเมี่ยม Kagonaya ซึ่งบริษัทฯมีแผนเปิดสาขาเพิ่มเป็น 30 แห่งในช่วงเวลา 1-2 ปีข้างหน้า จากปัจจุบัน 12 สาขา รวมถึงการขยายธุรกิจร้านอาหารในเครือ เพื่อรองรับความต้องการของลูกค้าทั้งในและต่างประเทศ และรองรับแผนการลงทุนในอนาคต 
โดยช่วงที่ผ่านมามีพันธมิตรหลายรายให้ความสนใจร่วมลงทุนกับบริษัทฯ ด้วยเห็นถึงศักยภาพและความน่าสนใจของแบรนด์อาหารที่เรามีอยู่ อย่างไรก็ตามบริษัทฯต้องศึกษารายละเอียดอย่างรอบด้าน เพื่อลดความเสี่ยง สร้างผลตอบแทนที่ดีและยั่งยืนให้กับผู้ถือหุ้น อีกทั้งยังถือเป็นส่วนหนึ่งของภารกิจปลดล็อกเครื่องหมาย C” นายธนวัฒน์ กล่าว
สำหรับ W ปัจจุบันมีธุรกิจ food and beverage ที่ดำเนินกิจการอยู่ คือ 1.ธุรกิจของบริษัท เบค ชีส ทาร์ต (ไทยแลนด์) จำกัด หรือ BCT ประกอบธุรกิจร้านขนมนำเข้าจากญี่ปุ่นแบรนด์ Bake (เบค), Zaku Zaku (ซากุ ซากุ) และ Rapl (แรปเปิ้ล) 2.ธุรกิจของบริษัท เครปส์ แอนด์ โค. ดีเวล๊อปเม้นท์ จำกัด หรือ CND ประกอบธุรกิจร้านอาหารสเต๊กสไตล์ฝรั่งเศส Le Boeuf (เลอ เบิฟ) และ 3. ธุรกิจของบริษัท อีสเทิร์น ควีซีน (ประเทศไทย) จำกัด ประกอบธุรกิจร้านอาหารชาบู Kagonoya (คาโกะโนยะ) ร้านอาหารชาบูระดับพรีเมี่ยม มีต้นกำเนิดมาจากเมืองโอซาก้า ประเทศญี่ปุ่น